Rezilta Predikasion—Rekolt Spiritiel | Rwayom Bondie
Jéhovah finn fer bann lagrin laverite lor so Rwayom pouse
1, 2. (a) Kifer bann disip etone? (b) Lor ki kalite rekolt Jésus pe koze?
BANN disip bien etone. Jésus ti dir zot: “Lev zot lizie ek get bann karo, zot blan, zot inn pare pou rekolt.” Zot get dan direksion ki Jésus pe montre, me seki zot trouve, se pa bann karo blan, me ver​—kouler lorz ki’nn fek koumans pouse. Sirman zot demann zotmem: ‘Lor ki rekolt Jésus pe koze? Sa pou pran plizir mwa avan ki rekolt koumanse.’​—Jean 4:35.
2 Selman, Jésus pa pe koz lor enn rekolt literal. Okontrer li pe servi sa lokazion-la pou ansegn so bann disip de leson inportan konsernan enn rekolt spiritiel​—enn rekolt pou rasanble bann dimounn dan kongregasion. Ki sa de leson-la? Pou nou kone, anou examinn sa resi-la plis an detay.
Enn Linvitasion pou Azir ek enn Promes ki Zot Pou dan Lazwa
3. (a) Ki kitfwa ti pous Jésus pou dir: “Bann karo, zot blan, zot inn pare pou rekolt”? (Get not.) (b) Kouma Jésus ti explik seki li ti pe rod dir?
3 Konversasion ki Jésus ti gagne avek so bann disip ti arive alafin lane 30 Nou Lepok, pre ar Sychar, enn lavil Samaritin. Pandan ki so bann disip ti pe rant dan lavil, Jésus ti res kot enn pwi. La, li ti partaz bann verite spiritiel avek enn madam ki pa ti tarde pou konpran linportans so bann lansegnman. Kan bann disip ti retourne, madam-la ti degaze al Sychar pou al dir so bann vwazin bann kitsoz extraordiner ki li’nn aprann. Bann dimounn ki ti ekout li ti montre enn gran lintere ek boukou parmi so bann vwazin ti degaze al kot pwi pou trouv Jésus. Pandan ki Jésus ti pe get inpe pli lwin ki bann karo, li ti trouv sa lafoul Samaritin-la. Li posib ki se dan sa moman-la ki li ti dir: “Get bann karo, zot blan, zot inn pare pou rekolt.” * Lerla, pou montre ki li ti pe koz lor enn rekolt spiritiel, pa lor enn rekolt literal, Jésus ti azoute: “Planter-la . . . ramas frwi pou lavi eternel.”​—Jean 4:5-30, 36.
4. (a) Ki de leson konsernan rekolt, Jésus ti ansegne? (b) Ki bann kestion nou pou examine?
4 Ki de leson inportan lor rekolt spiritiel Jésus ti ansegne? Premierman, travay-la irzan. Kan Jésus ti dir “bann karo, zot blan, zot inn pare pou rekolt,” li ti pe invit so bann disip pou azir. Pou montre so bann disip ki sa travay-la ti bien irzan, Jésus ti azoute: “Deza, planter-la gagn enn lapey.” Wi, rekolt ti’nn deza koumanse​—pa ti ena letan pou perdi! Deziemman, bann travayer dan lazwa. Jésus ti dir ki bann planter ek bann ki fer rekolt zot tou pou “ansam dan lazwa.” (Jean 4:35b, 36) Parey kouma Jésus ti kontan kan li ti trouv “boukou Samaritin . . . ena lafwa an li,” alor, so bann disip osi ti pou konn enn gran lazwa kan zot ti pou travay avek tou zot nam dan sa rekolt-la. (Jean 4:39-42) Sa resi-la bien inportan pou nou zordi parski li montre seki pe arive pandan pli gran rekolt spiritiel ki ena dan nou lepok. Kan eski sa rekolt-la inn koumanse? Kisannla ki pe partisip ladan? Ki rezilta inn gagne?
Nou Lerwa Diriz Pli Gran Rekolt ki Ena lor Later
5. Kisannla ki diriz rekolt mondial, ek kouma vizion ki Jean ti gagne montre ki sa travay-la irzan?
5 Dan enn vizion ki lapot Jean ti gagne, Jéhovah ti fer kone ki Li ti donn Jésus responsabilite pou diriz enn rekolt mondial pou rasanble bann dimounn. (Lir Révélation 14:14-16.) Dan sa vizion-la, Jésus ena enn kouronn lor so latet ek enn fosi dan so lame. Sa ‘kouronn an or lor latet Jésus la’ montre bien so pozision antan ki Lerwa. Sa “fosi bien fite dan so lame[-la]” montre responsabilite ki li ena pou fer enn gran rekolt. Kan Jéhovah dir atraver enn anz ki “rekolt later inn bien mir,” Li montre ki sa travay-la irzan. Wi, “ler inn arive pou fer rekolt”​—pena letan pou perdi! Pou obeir lord ki Jéhovah donn li, Jésus “pas so fosi,” ek fer rekolt lor later​—setadir li rasanble bann dimounn ki lor later dan kongregasion. Sa vizion extraordiner-la rapel nou ankor enn fwa ki “bann karo, zot blan, zot inn pare pou rekolt.” Eski sa vizion-la ed nou pou kone kan sa rekolt mondial-la ti koumanse? Nou kapav dir wi.
6. (a) Kan eski “lepok rekolt” ti koumanse? (b) Kan eski “rekolt later” ti koumanse? Explike.
6 Dan vizion ki Jean ti gagne ek ki mansione dan Révélation sapit 14, nou trouv Jésus, sa Kikenn ki fer rekolt la, avek enn kouronn lor so latet (verse 14). Alor, savedir ki, kan Jésus ti koumans rekolt, li ti’nn fini vinn Lerwa an 1914. (Dan. 7:13, 14) Enn tipe letan apre sa, Jésus ti gagn lord pou koumans rekolt (verse 15). Dan parabol ki Jésus ti done lor rekolt dible, nou remarke ki bann levennman deroul dan mem lord. Li ti dir: “Rekolt se konklizion enn sistem.” Alor, lepok rekolt ek konklizion sa sistem-la ti koumans anmemtan​—an 1914. Plitar dan “lepok rekolt,” setadir pandan sa peryod-la, rekolt ki pe fer dan nou lepok ti koumanse. (Mat. 13:30, 39) Zordi, kan nou get seki’nn arive dan lepase, nou trouve ki rekolt ti koumanse de-trwa lane apre ki Jésus ti vinn Lerwa. Premierman, apartir 1914 ziska koumansman 1919, Jésus ti fer enn pirifikasion parmi so bann disip ki ena lesperans pou al dan lesiel. (Mal. 3:1-3; 1 Pierre 4:17) Apre sa, an 1919, “rekolt later” ti koumanse. San tarde, Jésus ti servi lesklav fidel ki li ti fek etabli, pou ed nou bann frer pou trouve ki laktivite predikasion bien irzan. Anou examinn seki ti arive.
7. (a) Ki ti ed bann frer pou trouve ki laktivite predikasion se enn travay irzan? (b) Ki nou bann frer ti ankouraze pou fer?
7 An Ziliet 1920, Latour Degard ti dir: “Kan nou examinn Labib, li kler ki legliz (kongregasion) inn gagn enn gran privilez pou anons enn mesaz konsernan rwayom [Bondie].” Par exanp, profesi Isaïe ti ed bann frer pou trouve ki zot ti bizin anons mesaz lor Rwayom Bondie partou lor later. (Is. 49:6; 52:7; 61:1-3) Zot pa ti kone kouma zot ti pou akonpli enn gran travay koumsa, me zot ti ena konfians ki Jéhovah ti pou ouver enn semin pou zot. (Lir Isaïe 59:1.) Kan bann frer ti bien konpran ki laktivite predikasion se enn travay irzan, zot ti ankouraze pou fer plis dan predikasion. Kouma bann frer ti reazir?
8. An 1921, ki de lide an rapor avek laktivite predikasion nou bann frer ti bien konpran?
8 An Desam 1921, Latour Degard ti dir: “Sa ti meyer lane dan tou bann lane; ek pli boukou dimounn finn tann mesaz laverite pandan lane 1921 ki dan ninport ki lane.” Sa peryodik-la ti azoute: “Ena ankor boukou pou fer. . . . Anou fer li avek lazwa.” Remarke kouma bann frer ti konpran sa de lide inportan ki Jésus ti montre so bann zapot la: Travay-la irzan, ek bann travayer dan lazwa.
9. (a) An 1954, ki Latour Degard ti dir konsernan travay rekolt, ek kifer? (b) Ki lakrwasman dan kantite proklamater finn ena dan sa 50 dernie lane-la? (Get tablo “ Lakrwasman Mondial.”)
9 Pandan bann lane 1930, apre ki bann frer ti konpran ki enn gran lafoul lezot brebi ti pou aksepte mesaz lor Rwayom Bondie, laktivite predikasion ti plis ogmante. (Is. 55:5; Jean 10:16; Rév. 7:9) Ki rezilta sa finn ena? Bann proklamater ti ogmante, zot ti 41,000 an 1934 ek zot ti vinn 500,000 an 1953! Latour Degard 1e Desam 1954 ti ena rezon pou tir sa konklizion-la: “Se lespri Jéhovah ek pouvwar so Parol ki finn akonpli sa gran travay rekolt ki pe fer partou lor later-la.” *​—Zek. 4:6.
LAKRWASMAN MONDIAL
LAKRWASMAN DAN KANTITE LETID BIBLIK
Ti Anons Rezilta Rekolt par Bann Lexanp Bien Vivan
10, 11. Lor ki kitsoz parabol lor lagrin moutard met laksan kan lagrin-la pouse?
10 Dan bann parabol ki Jésus ti done lor Rwayom Bondie, dan enn langaz bien vivan, li ti anons bann rezilta ki nou gagne dan travay rekolt. Anou examinn parabol lor lagrin moutard ek parabol lor levin. Nou pou sirtou examine kouma zot finn realize dan lepok lafin.
11 Parabol lor lagrin moutard. Enn misie plant enn lagrin moutard. Apre, lagrin-la pouse li vinn enn pie kot bann zwazo vinn reste. (Lir Matthieu 13:31, 32.) Lor ki kitsoz sa parabol-la met laksan kan sa lagrin-la pouse? (1) Li pous dan enn fason extraordiner. “Pli tipti parmi tou bann lagrin” vinn enn pie avek “bann gran brans.” (Marc 4:31, 32) (2) Lasirans ki li pou pouse. “Kan inn sem [lagrin-la], li pouse.” Jésus pa dir: “Kitfwa li pou pouse.” Non, li dir: “Li pouse.” Pa kapav anpes li pouse. (3) Sa pie-la atir bann viziter ek zot kapav res lor la. “Bann zwazo ki dan lesiel [vini]” ek “res anba sa pie-la pou gagn lonbraz.” Kouma sa trwa kitsoz-la aplik ar rekolt spiritiel ki pe fer zordi?
12. Kouma parabol lor lagrin moutard aplik ar rekolt ki pe fer zordi? (Get osi tablo “ Lakrwasman dan Kantite Letid Biblik.”)
12 (1) Lagrin pouse: Sa parabol-la montre kouma mesaz lor Rwayom Bondie inn propaze ek kouma kongregasion Kretien inn gagn lakrwasman. Depi 1919, finn rasanble bann Kretien ki zele dan travay rekolt, dan kongregasion Kretien ki’nn retabli. Dan sa lepok-la, ti ena bien tigit travayer, me zot ti ogmante bien vit. An realite, depi koumansman bann lane 1900 ziska zordi, finn ena enn gran lakrwasman. (Is. 60:22) (2) Lasirans ki ti pou kontign ena lakrwasman dan kongregasion. Ninport ki kantite lopozision sa lagrin-la inn gagne ar bann lennmi Bondie, li finn pous tou bann obstak enn kote. (Is. 54:17) (3) Enn plas pou reste: “Bann zwazo ki dan lesiel” ki vinn res anba sa pie-la reprezant plizir milyon dimounn ki ena enn leker sinser ek ki sorti dan apepre 240 pei. Zot aksepte mesaz lor Rwayom Bondie ek zot fer parti dan kongregasion. (Ézék. 17:23) Dan kongregasion, zot gagn nouritir spiritiel, lankourazman ek proteksion.​—Is. 32:1, 2; 54:13.
Parabol lor lagrin moutard montre ki bann Kretien trouv rekonfor ek proteksion dan kongregasion (Get paragraf 11 ek 12)
13. Ki laspe an rapor avek lakrwasman, parabol lor levin atir latansion?
13 Parabol lor levin. Apre ki enn madam ti azout inpe levin ar enn bon kantite lafarinn, sa levin-la ti fermant tou sa lafarinn-la. (Lir Matthieu 13:33.) Lor ki laspe an rapor avek lakrwasman sa parabol-la atir latansion? Anou examinn de laspe. (1) Levin-la provok enn transformasion. Li fane ‘ziska ki tou lafarinn-la fermante.’ (2) Levin-la fane partou. Li fermant toule “trwa gran mezir lafarinn” setadir tou lafarinn ki madam-la inn servi. Kouma sa de laspe-la aplik ar rekolt spiritiel ki pe fer zordi?
14. Kouma parabol lor levin aplik ar rekolt ki pe fer zordi?
14 (1) Transformasion: Levin reprezant mesaz lor Rwayom Bondie, ek lafarinn reprezant limanite. Parey kouma levin fer enn sanzman dan lafarinn apre ki toulede inn melanz ansam, alor, mesaz lor Rwayom Bondie fer enn transformasion dan leker bann dimounn apre ki zot aksepte sa mesaz-la. (Rom. 12:2) (2) Levin-la fane partou: Fason ki levin-la fane reprezant fason ki mesaz lor Rwayom Bondie pe propaze partou. Sa levin-la al partou ziska ki lapat-la ranpli avek sa. Li parey osi pou mesaz lor Rwayom Bondie, li’nn propaze “ziska dan rezion pli lwin lor later.” (Actes 1:8) Sa laspe sa parabol-la montre osi ki mem dan bann pei kot laktivite predikasion interdi, mesaz lor Rwayom Bondie pou propaze mem si kitfwa dan sa bann pei-la, bann dimounn pa remark nou laktivite.
15. Kouma bann parol ki nou trouv dan Isaïe 60:5, 22 finn realize? (Get osi bann lankadre “ Se Gras-a Jéhovah ki Sa Inn Posib,” paz 93, ek “ Kouma ‘Seki Tigit’ inn Vinn ‘Enn Nasion For,’” paz 96-97.)
15 Apepre 800 an avan ki Jésus ti koz lor sa bann parabol-la, Jéhovah ti anons dan enn fason bien vivan atraver Isaïe, ki ti pou ena enn gran rekolt spiritiel zordi ek lazwa ki sa rekolt-la ti pou amene. * Jéhovah dekrir bann dimounn “ki sorti lwin” ki pe vinn ver so lorganizasion. Jéhovah koz avek “enn fam” ki zordi reprezante par bann Kretien ki ena lesperans pou al dan lesiel ek ki ankor lor later, ek Li dir: “To pou gete ek vremem to pou dan lazwa, ek to leker pou vibre ek pou ranpli ar lazwa, parski rises lamer pou vinn ver twa; rises bann nasion pou vinn ver twa.” (Is. 60:1, 4, 5, 9) Sa bann parol-la bien vre! Zordi, bann serviter Jéhovah ki pe servi Li depi lontan, zot vremem dan lazwa kan zot trouve kouma bann proklamater Rwayom Bondie, ki ti enn tigit dan zot pei, inn vinn plizir milie.
Kifer Tou Bann Serviter Jéhovah dan Lazwa?
16, 17. Sit enn rezon kifer “planter-la ek seki fer rekolt-la, zot toulede zot dan lazwa.” (Get osi lankadre “ Kouma De Trak Ti Tous De Leker dan l’Amazonie.”)
16 Ou pou rapel ki Jésus ti dir so bann zapot: “Seki fer rekolt-la . . . ramas frwi pou lavi eternel, pou ki planter-la ek seki fer rekolt-la, zot toulede ansam dan lazwa.” (Jean 4:36) Kouma nou tou nou kapav “ansam dan lazwa” dan sa rekolt ki pe fer partou lor later-la? Dan plizir fason. Anou examinn trwa fason.
17 Premierman, nou kontan pou trouv seki Jéhovah pe fer dan sa travay-la. Kan nou pres mesaz lor Rwayom Bondie, nou pe plant bann lagrin. (Mat. 13:18, 19) Kan nou ed enn dimounn pou vinn enn disip Jésus, koumadir nou pe rekolte enn frwi. Ek nou tou nou ena enn gran lazwa kan nou trouve kouma Jéhovah pe fer mesaz lor Rwayom Bondie, ki konpare ar enn lagrin, “zerme ek grandi.” (Marc 4:27, 28) Sertin lagrin ki nou seme, zot zerme plitar ek se lezot ki fer rekolt. Sirman ou finn fer mem lexperyans ki Joan, enn ser ki res an Angleterre ek ki’nn batize depi 60 an. Li ti dir: “Mo finn zwenn bann dimounn ki’nn dir mwa ki kan mo ti pres ar zot plizir lane avan, mo ti plant enn lagrin dan zot leker. San ki mo kone, lezot Temwin inn fer zot letid plitar ek inn ed zot pou vinn bann serviter Jéhovah. Mo bien kontan ki sa lagrin ki mo ti plante la inn pouse ek ki lezot inn rekolte sa.”​—Lir 1 Corinthiens 3:6, 7.
SE GRAS-A JÉHOVAH KI SA INN POSIB
JÉSUS ti dir: “Bann kitsoz ki inposib pou bann zom, posib pou Bondie.” (Luc 18:27) Boukou parmi nou finn trouve ki sa bann parol-la bien vre. Malgre tou bann zefor ki bann dimounn inn fer pou aret laktivite predikasion, Jéhovah finn ed nou pou kontign prese.
Zacharie Elegbe (66 an, batize an 1963) rapel kouma enn linterdiksion kont laktivite bann Temwin Jéhovah dan Bénin finn ed bann frer. Li dir: “An 1976, kan ti ena 2,300 proklamater, nou laktivite ti interdi ek gouvernman ti donn lord pou pas sa linterdiksion-la lor radio dan tou bann lang lokal. Zame enn kitsoz koumsa ti’nn arive avan! Mem si bann dimounn dan Bénin ti koz plis ki 60 lang, an zeneral bann program lor radio dan sa lepok-la, ti pas zis dan sink lang. Alor, kan ti pas sa linterdiksion-la dan tou bann lang lokal, plizir milie dimounn ki ti viv dan bann landrwa elwagne ti tann koz lor nou pou premie fwa. Zot ti demann zotmem: ‘Kisannla bann Temwin Jéhovah, ek kifer pe interdi zot laktivite?’ Plitar, kan nou ti al dan sa bann landrwa-la, boukou dimounn pa ti tarde pou aksepte laverite.” Zordi, ena plis ki 11,500 Temwin dan Bénin.
Mariya Zinich (74 an, batize an 1957): “Mo fami ek mwa nou ti res Ukraine. Kan mo ti ena apepre 12 an, ti deport tou nou fami dan Sibérie, an Russie. Malgre tou bann zefor ki gouvernman ti fer pou nou aret prese partou dan ansien l’Union Soviétique, ti kontign ena lakrwasman. Kan mo ti trouv sa gran lakrwasman-la malgre lopozision, sa ti konvink mwa ki sa se travay Jéhovah. Personn pa kapav aret sa!” Enn lot ser ki li osi apel Mariya (73 an, batize an 1960) ti dir: “Kan gouvernman ti deport nou bann frer dan Sibérie, sa finn permet boukou dimounn ki ti res dan bann landrwa elwagne gagn lokazion pou tann laverite.”
Jesús Martín (77 an, batize an 1955) rapel: “Kan mo ti konn laverite, ti ena 300 Temwin isi an Espagne. An 1960, ti ena enn gran lopozision kont nou. Gouvernman ti donn lord lapolis pou aret bann Temwin Jéhovah. Dan sa lepok-la, li ti difisil pou mazine kouma nou ti pou kapav pres bonn nouvel partou dan sa pei-la. Tou kitsoz ti paret kont nou. Me zordi, ena apepre 111,000 Temwin an Espagne. Kan mo trouve kouma finn ena sa lakrwasman-la malgre enn gran lopozision, sa fer mwa ena plis konfians ki, kan Jéhovah dan nou kote, nanye pa inposib!”
18. Ki rezon nou ena pou nou dan lazwa dapre 1 Corinthiens 3:8?
18 Deziemman, nou pou kontign travay dan lazwa kan nou rapel seki Paul ti dir: “Sakenn pou gagn so prop rekonpans dapre travay ki li, li’nn fer.” (1 Cor. 3:8) Enn Kretien gagn rekonpans dapre travay ki li’nn fer, pa dapre rezilta sa travay-la. Se vremem enn lide bien ankourazan pou bann ki pres dan bann teritwar kot zis enn tigit dimounn ki aksepte laverite! Dan lizie Bondie, sak Temwin ki partisip avek tou so leker pou sem bann lagrin laverite, pe “raport boukou frwi” ek lerla li ena enn rezon pou li dan lazwa.​—Jean 15:8; Mat. 13:23.
19. (a) Kouma profesi Jésus ki trouv dan Matthieu 24:14 ena enn rapor avek nou lazwa? (b) Ki nou bizin rapel mem si personelman nou pa pe reisi fer enn disip?
19 Trwaziemman, nou kontan ki nou travay pe akonpli enn profesi. Get seki Jésus ti reponn so bann zapot kan zot ti demann li: “Ki sign pou montre to prezans ek konklizion sa sistem-la?” Li ti dir zot ki laktivite predikasion partou lor later ti pou form parti dan sa sign-la. Eski li ti pe koz lor laktivite pou fer bann disip? Non. Li ti dir: “Sa bon nouvel lor Rwayom la pou prese partou kot dimounn reste lor later kouma enn temwaniaz.” (Mat. 24:3, 14) Alor, predikasion lor Rwayom Bondie​—sem lagrin​—form parti dan sa sign-la. Savedir ki, amezir ki nou pres bon nouvel lor Rwayom Bondie, nou rapel ki mem si nou pa pe reisi fer enn disip, nou pe kanmem reisi donn “enn temwaniaz.” * Wi, ninport kouma bann dimounn reazir, nou pe akonpli profesi Jésus, ek nou ena privilez pou servi antan ki “bann ki travay ansam avek Bondie.” (1 Cor. 3:9) Se vremem enn bon rezon ki nou ena pou nou dan lazwa!
“Depi Soley Leve Ziska Soley Kouse”
20, 21. (a) Kouma bann parol ki trouv dan Malaki 1:11 pe realize? (b) Konsernan travay rekolt, ki ou bien determine pou fer, ek kifer?
20 Dan premie siek, Jésus ti ed so bann zapot pou trouve ki travay rekolt bien irzan. Depi 1919, Jésus finn ed so bann disip dan lepok modern pou konpran bien sa mem verite-la. An retour, bann serviter Bondie finn ogmant zot laktivite. An realite, travay rekolt inn kontigne, nanye pa’nn kapav anpes sa. Parey kouma profet Malaki ti anonse, laktivite predikasion pe kontigne zordi “depi soley leve ziska soley kouse.” (Mal. 1:11) Wi, depi soley leve ziska kouse soley​—depi les ziska lwes, ninport ki kote zot ete lor later​—bann planter ek bann ki fer rekolt travay ek trouv lazwa ansam. Depi soley leve ziska soley kouse​—depi gramatin ziska tanto, setadir toutlong lazourne​—nou partisip dan predikasion avek enn santiman ki sa travay-la irzan.
21 Zordi, kan nou get seki’nn arive pandan apepre 100 an ek nou trouve kouma enn ti group serviter Bondie inn ogmante pou vinn “enn nasion for,” vremem nou leker ‘vibre ek ranpli’ ar lazwa. (Is. 60:5, 22) Nou swete ki sa lazwa-la ek nou lamour pou Jéhovah, “Met rekolt,” pous sakenn parmi nou pou kontign fer nou par pou konplet pli gran rekolt ki pe fer lor later!​—Luc 10:2.
^ par. 3 Kan Jésus ti dir ki ‘bann karo blan,’ kitfwa li ti pe fer referans ar bann rob blan ki ti ena lor bann Samaritin kan li ti trouv zot pe vinn ver li.
^ par. 9 Pou gagn plis ransegnman lor sa bann lane-la ek bann dizenn lane ki finn swiv, nou ankouraz ou pou lir liv Les Témoins de Jéhovah, prédicateurs du Royaume de Dieu, paz 425-520, ki rakont seki finn akonpli dan travay rekolt depi 1919 ziska 1992.
^ par. 15 Pou gagn plis detay lor sa profesi bien interesan la, get liv La prophétie d’Isaïe, lumière pour tous les humains, Volim 2, paz 303-320.
^ par. 19 Bann premie Etidian Labib ti bien konpran sa verite inportan-la. Latour Degard 15 Novam 1895 ti dir: “Mem si pa kapav ramas boukou dible, omwin kapav rann enn gran temwaniaz lor laverite. . . . Nou tou nou kapav pres levanzil.”
Ki Rwayom Bondie inn akonpli an rapor avek rekolt spiritiel?
Kouma parabol lor lagrin moutard ek parabol lor levin ankouraz ou pou akonpli ou minister?
Sit bann rezon ki fer ou ena lazwa dan ou minister.
KOUMA DE TRAK TI TOUS DE LEKER DAN L’AMAZONIE
ANTÔNIO SIMÕES, enn ansien bien fidel ki ena 91 an, ena bann bon souvenir lor fason ki so papa ek so tonton ti konn laverite gras-a de trak ki bann Temwin Jéhovah ti pibliye. Antônio ti demann enn koup ki ti pe vizit li: “Eski zot ti pou kontan kone kouma sa inn arive?” Sa koup-la ti reponn: “Wi, nou ti pou bien kontan.” Lerla, nou trouv lazwa dan lizie Antônio ek enn sourir lor so figir kan li asize pou rakont so zistwar.
“Mo papa ti apel Zeno ek li ti enn predikater dan relizion Batis. An 1931, li ti al dan enn landrwa bien elwagne dan lafore Amazone pou vizit enn madam ki ti enn manb so legliz. Dan lakaz sa madam-la, li ti remark de trak baze lor Labib. Madam-la ti trouv sa bann trak-la dan legliz, me li pa ti kone kisannla ti les sa la. Enn trak ti koz lor lanfer; lot-la lor rezireksion. Mo papa ti bien touse par seki li ti lir. Deswit, li ti pans Guilherme, so bo-frer, ki ti dir li souvan: ‘Mo pa krwar dan lanfer. Enn Bondie ki ena lamour pa’nn kapav kree enn plas koumsa.’ Mo papa ti bien anvi montre sa bann trak-la Guilherme, alor li ti pran so ti bato ek li ti rame pandan wit-er-tan pou al Manaquiri, enn landrwa pre ar lavil Manaus, kot Guilherme ti pe reste.
Premie kongregasion dan Leta Amazonas, dan Brésil
“Apre ki mo papa ek tonton Guilherme ti examinn sa bann trak-la, toulede ti dir: ‘Sa se laverite!’ Deswit, zot ti ekrir biro nasional dan Brésil pou demann bann piblikasion. Mo papa ti demisione kouma pret; li ek mo tonton ti koumans pres mesaz ki ena dan Labib dan sa landrwa izole la. Bann dimounn ti reazir telman bien ki dan enn an, enn kongregasion ti forme dan Manaquiri. Dan enn tigit letan, 70 vilazwa ti asiste renion, ek zot ti form pli gran kongregasion dan Brésil, dan sa lepok-la.” Antônio fer enn poz. Lerla li demande: “Eski li pa extraordiner pou aprann kouma mesaz lor Rwayom Bondie ti rant dan l’Amazonie?” Wi, se vremem extraordiner! De tipti lagrin​—de ti trak Biblik​—ti pran rasinn dan sa gran lafore Amazone-la ek ti zerme pou vinn enn kongregasion ki pe bien progrese. Zordi, sa fer 83 an depi ki kongregasion Manaquiri egziste ek li nepli sel kongregasion ki ena dan Leta Amazonas, me li enn parmi 143 kongregasion ki ena dan Brésil!
KOUMA “SEKI TIGIT” INN VINN “ENN NASION FOR”
“SEKI tipti pou vinn enn milye ek seki tigit pou vinn enn nasion for. Mwa, Jéhovah, mo pou akseler sa dan so ler.” (Is. 60:22) Kouma sa profesi-la inn realize? Ki lefe so realizasion inn ena lor bann Temwin ki pe servi Jéhovah depi lontan, partou lor later?
Börje Nilsson (84 an, batize an 1943): “Mo rapel enn frer ki ti ena lesperans pou al dan lesiel ek ki ti enn kolporter dan bann lane 1920. Kan li ti gagn preske lamwatie la Suède kouma so teritwar, li ti obeir ek li ti koumans prese​—ek vremem, travay ki li ek lezot finn fer, finn prodir bann bon rezilta! Zordi, ena plis ki 22,000 proklamater an Suède. Mem si mo nepli zenn, mo anvi kontign obeir Jéhovah ek servi Li. Ki kone ki sirpriz Jéhovah inn rezerve pou nou ankor?”
Etienne Esterhuyse (83 an, batize an 1942): “Zordi, sa fer mwa plezir pou trouve ki kantite bann serviter Jéhovah inn ogmante an Afrique du Sud. An 1942, ti ena apepre 1,500 proklamater ek zordi ena plis ki 94,000 proklamater. Sa fortifie vremem mo lafwa pou fer parti dan sa gran lorganizasion-la!”
Keith Gaydon (82 an, batize an 1948): “Mo’nn trouve kouma bann proklamater an Angleterre inn ogmante, nou ti apepre 13,700 an 1948 ek zordi nou preske 137,000 proklamater. Sa montre mwa ki se vremem Jéhovah ki deryer sa travay-la. Sa ti pou inposib si se enn imin ki ti deryer sa, me Jéhovah Li, Li ‘fer bann kitsoz extraordiner.’”​—Ex. 15:11.
Ulrike Krolop (77 an, batize an 1952): “Apre Deziem Lager Mondial, bann Temwin ki ti andir persekision Nazi ti bien ankouraz bann kongregasion an Allemagne, parski sa bann Temwin-la ti manifeste enn gran zel. Bann dimounn ti bizin rekonfor. Nou ti kapav donn zot sa rekonfor-la san okenn problem parski bann Temwin pa ti partisip dan sa lager terib la. Pandan sa 60 an ki’nn pase-la, mo finn trouve kouma lespri Bondie finn diriz so pep. Zordi, nou plis ki 164,000 Temwin​—se enn rezilta extraordiner!”
Mariya Brinetskaya (77 an, batize an 1955): “Mo ti pran batem aswar, pou evite ki [lapolis] vinn aret nou. Plitar, zot ti fer mo mari al dan enn kan travay bien lwin parski li ti enn Temwin. Avek prekosion, mo ti kontign pres dan mo vilaz isi an Russie, ek plizir vwazin ti aksepte laverite. Sa lepok-la, pa ti ena boukou frer ek ser. Mo bien kontan ki zordi ena plis ki 168,000 Temwin an Russie!”
Kimiko Yamano (79 an, batize an 1954): “An 1970, kan mo ti aprann ki nou ti’nn ariv 10,000 proklamater dan Japon, mo pa ti kapav tini mo larm telman mo ti kontan ek sa ti pous mwa pou refer sa promes-la Jéhovah: ‘Tanki mo vivan, mo anvi res fidel anver twa.’ Mazine ki kantite mo kontan zordi parski nou ena plis ki 216,000 proklamater!”
Daniel Odogun (83 an): “Kan mo ti pran batem an 1950, ti ena 8,000 proklamater dan Nigéria. Zordi ena apepre 351,000 proklamater! Dan bann lasanble, mo bien kontan kan mo trouv sa kantite asistan-la, ek sa fer mwa pans text Haggaï 2:7. Vremem Jéhovah pe sakouy bann nasion, ek bann kitsoz dezirab pe vinn dan lorganizasion. Mo ankor esey fer otan ki posib dan predikasion, parski kan mo prese, se enn fason pou mo dir: ‘Mersi Jéhovah!’”
Carlos Silva (79 an): “Kan mo ti pran batem an 1952, ti ena 5,000 Temwin dan Brésil. Sa lane-la, nou ti ena enn lasanble dan enn zimnaz dan São Paulo. Ti ena de loto dan parking. Enn frer ti montre mwa stad Pacaembu, ki ti akote ek li ti demann mwa: ‘Eski to panse ki enn zour nou pou ranpli sa [stad-la]?’ Sa ti paret inposib, me an 1973, stad-la ti ranpli ar 94,586 asistan! Zordi, ena plis ki 767,000 frer ek ser dan Brésil​—li extraordiner pou trouv sa lakrwasman-la!”
Carlos Cázares (73 an): “An 1954, lane kot mo ti pran batem, ti ena 10,500 proklamater dan Mexique. Ti ena telman enn gran bezwin, ki mo ti vinn sirveyan sirkonskripsion laz 21 an. Se enn benediksion pou trouv personelman realizasion Isaïe 60:22. Zordi, ena plis ki 806,000 proklamater ki pe kondir plis ki enn milyon letid Labib! Se vremem extraordiner!